## Marián Cano destaca el lideratge del sector hoteler de la Comunitat Valenciana en turisme sostenible

*** La consellera de Turisme ha participat en la presentació dels resultats de GreenHost, un projecte impulsat per Hosbec, amb la col·laboració de Turisme CV
* Es tracta d’una iniciativa que impulsa els hotels de la Comunitat Valenciana a reduir i compensar la seua petjada de carboni a fi de sensibilitzar el sector i el turista**

La consellera d’Innovació, Indústria, Comerç i Turisme, Marián Cano, ha destacat el lideratge nacional del sector hoteler de la Comunitat Valenciana en turisme sostenible, assenyalant que la destinació “es troba en una posició privilegiada per a liderar un model turístic innovador, responsable i sostenible”.

“Apostar per la sostenibilitat turística va més enllà de l’exigència mediambiental: és una oportunitat estratègica que reforça el benestar social, la competitivitat econòmica i la projecció internacional del territori”, ha subratllat Cano.

Així ho ha declarat la titular de Turisme en la roda de premsa de presentació dels resultats del primer any de GreenHost, un projecte impulsat per Hosbec, amb la col·laboració de Turisme Comunitat Valenciana, l’objectiu del qual és avançar cap a un model de turisme més sostenible i situar la Comunitat Valenciana com a referent en innovació mediambiental en el sector hoteler.

Durant la seua intervenció, Marián Cano ha afirmat que la transformació de l’activitat turística cap a un model més respectuós amb el medi ambient representa “una oportunitat estratègica per al desenrotllament responsable del sector en un context marcat per l’emergència climàtica i la creixent consciència ciutadana”.

Cano ha recordat que la Generalitat està desenrotllant una ambiciosa estratègia de sostenibilitat turística 2024-2028, la primera certificada per Aenor en l’àmbit autonòmic, que s’inspira en les fites globals en sostenibilitat turística, com el Codi Ètic Mundial per al Turisme, i s’articula entorn de sis principis fonamentals: responsabilitat, governança, integració, adaptabilitat, comunicació i innovació.

**Projecte GreenHost: cap a hotels més sostenibles**

El projecte GreenHost, impulsat per Hosbec en el marc del conveni de col·laboració amb Turisme Comunitat Valenciana, que va destinar 875.000 euros en 2024, busca convertir el màxim nombre possible d’establiments hotelers en ‘amfitrions verds’.

La iniciativa fomenta la voluntarietat, l’educació ambiental i la tecnologia aplicada per a calcular i compensar la petjada de carboni, a fi de sensibilitzar tant professionals del sector com turistes sobre l’impacte de les seues activitats en l’entorn.

Segons Cano, “este enfocament revoluciona la manera de fer turisme, ja que implica turistes, empreses i administracions en una aposta comuna per la responsabilitat social i per una economia que dialogue amb la conservació i regeneració del nostre territori”.

La consellera ha insistit que el turisme sostenible no només contribuïx a preservar el medi ambient, sinó que també genera ocupació de qualitat, promou models de negoci responsables i enfortix el teixit productiu local. A més, ha assenyalat que esta aposta està alineada amb les polítiques europees i els fons Next Generation, que prioritzen la transició ecològica i digital.

“Parlem de conservar el nostre entorn, de respectar el nostre medi ambient, però també d’economia, de desenrotllament empresarial i de reputació. El futur del turisme i el futur de la nostra regió com a territori amable, saludable i pròsper passa necessàriament per la sostenibilitat”, ha conclòs la consellera.

En este acte han participat també el president d’Hosbec, Fede Fuster, i el CEO de Solucions Turístiques d’HOSBEC, Alberto Galloso, que han presentat els resultats del primer any del citat projecte i les perspectives de creixement per al pròxim.

Fecha: 30/10/2025